На основу члана 3. став 2. Закона о обнови након елементарне и друге непогоде („Службени гласник РС”, број 112/15) и члана 42. став 1. Закона о Влади („Службени гласник PC”, бр. 55/05, 71/05 − исправка, 101/07, 65/08, 16/11, 68/12 − УС, 72/12, 7/14 − УС, 44/14 и 30/18 − др. закон),

Влада доноси

У Р Е Д Б У

О УТВРЂИВАЊУ ДРЖАВНОГ ПРОГРАМА ПОМОЋИ РЕГИСТРОВАНИМ ПОЉОПРИВРЕДНИМ ГАЗДИНСТВИМА И ГРАЂАНИМА - ПОЉОПРИВРЕДНИМ ПРОИЗВОЂАЧИМА ЗА ОТКЛАЊАЊЕ ПОСЛЕДИЦА ПОЖАРА НА ПОДРУЧЈИМА ЗАХВАЋЕНИМ ПОЖАРИМА У ЈУНУ И ЈУЛУ 2025. ГОДИНЕ

Члан 1.

Овом уредбом утврђује се Државни програм помоћи регистрованим пољопривредним газдинствима и грађанима - пољопривредним произвођачима за отклањање последица пожара на подручјима захваћеним пожарима у јуну и јулу 2025. године.

Регистровано пољопривредно газдинство, у смислу ове уредбе,  јесте производна јединица на којој привредно друштво, земљорадничка задруга, установа или друго правно лице, предузетник или физичко лице – пољопривредник обавља пољопривредну производњу, односно обавља прераду и уписано је у Регистар пољопривредних газдинстава.

Грађанин - пољопривредни произвођач, у смислу ове уредбе, јесте физичко лице које заједно са члановима свог домаћинства обавља пољопривредну производњу, односно прераду пољопривредних производа.

Члан 2.

Државни програм помоћи регистрованим пољопривредним газдинствима и грађанима - пољопривредним произвођачима за отклањање последица пожара, на подручјима захваћеним пожарима у јуну и јулу 2025. године одштампан је уз ову уредбу и чини њен саставни део.

Члан 3.

Ова уредба ступа на снагу наредног дана од дана објављивања у „Службеном гласнику Републике Србије”.

05 Број: 110-8335/2025

У Београду, 24. јула 2025. године

В Л А Д А

ПРЕДСЕДНИК

проф. др Ђуро Мацут, с.р.

ДРЖАВНИ ПРОГРАМ

ПОМОЋИ РЕГИСТРОВАНИМ ПОЉОПРИВРЕДНИМ ГАЗДИНСТВИМА И ГРАЂАНИМА - ПОЉОПРИВРЕДНИМ ПРОИЗВОЂАЧИМА ЗА ОТКЛАЊАЊЕ ПОСЛЕДИЦА ПОЖАРА НА ПОДРУЧЈИМА ЗАХВАЋЕНИМ ПОЖАРИМА

У ЈУНУ И ЈУЛУ 2025. ГОДИНЕ

**1. Област у којој се спроводе мере и територија на којој се спроводе мере**

Државни програм помоћи регистрованим пољопривредним газдинствима и грађанима - пољопривредним произвођачима (у даљем тексту: пољопривредно газдинство) за отклањање последица пожара односи се на отклањање последица дејства пожара на подручјима која су уништена или оштећена услед дејства пожара у јуну и јулу 2025. године.

Мере утврђене овим програмом спроводе се на делу територије Републике Србије, у јединицама локалне самоуправе обухваћеним Одлуком о проглашењу елементарне непогоде („Службени гласник РС”, број 61/25), и то у градовима: Прокупље, Крушевац, Чачак, Крагујевац и Бор и општинама: Бојник, Лебане, Ивањица, Алексинац, Рача, Кнић, Житорађа, Блаце, Куршумлија, Голубац и Мионица.

**2. Анализа затеченог стања и сагледавање могућих даљних штетних последица**

У току јуна и јула 2025. године подручје Републике Србије и већег дела Балканског полуострва налазило се под утицајем вреле и нестабилне ваздушне масе. Током јуна, а посебно у периоду између 7. и 9. јула 2025. године, забележене су екстремно високе температуре праћене ударима ветра орканске јачине које су погодовале настанку, ширењу и разбуктавању пожара великих размера.

На основу извештаја надлежних органа јединица локалнe самоуправe, процењује се да је штета коју су претрпела пољопривредна газдинства на територији јединица локалне самоуправе из одељка 1. став 2. овог програма значајна и огледа се у штетним дејствима:

- на усевима и засадима на пољопривредном земљишту,

- у губитку грла домаћих животиња, укључујући и кошнице пчела,

- у делимичном или потпуном уништењу пољопривредне механизације и опреме.

Полазећи од тако утврђеног стања и настале штете, помоћ пољопривредним газдинствима, у складу са чл. 2. и 29. Закона о обнови након елементарне и друге непогоде („Службени гласник РС”, број 112/15 – у даљем тексту: Закон), реализоваће се доделом бесповратних новчаних средстава и доделом помоћи у натури, ради отклањање последица пожара.

**3. Мере које треба предузети**

Надлежни орган јединице локалне самоуправе:

- образује потребан број стручних комисија за процену штета;

- одређује свакој стручној комисији подручје на којем ће вршити процену штета;

- одређује рок до кога се мора завршити процена;

- стара се о примени методологије за процену штета;

- обједињује рад свих стручних комисија за процену штета на својој територији и пружа им потребну помоћ;

- израђује збирни извештај о процењеним штетама на својој територији и доставља га извршном органу јединице локалне самоуправе на усвајање;

- усвојени збирни извештај доставља Министарству за јавна улагања.

Стручним комисијама за процену штете у јединицама локалне самоуправе стручну подршку пружају пољопривредне саветодавне стручне службе.

Пољопривредне саветодавне стручне службе пружају и стручну подршку Министарству за јавна улагања у поступку верификације процене штете.

Министарство за јавна улагања образује посебну радну групу која ће утврдити висину и врсту помоћи (у даљем тексту: Радна група) уз подршку пољопривредних саветодавних стручних служби, полазећи од процењене штете на основу достављених извештаја јединица локалне самоуправе и верификованих записника, као и од обезбеђених буџетских и донаторских средстава.

У Радну групу се одређују представници органа државне управе надлежних за пољопривреду, јавна улагања и финансије, а могу се одредити и представници других органа, организација и служби.

**4. Начин и обим спровођења мера, као и критеријуми**

**за спровођење мера**

**4.1. Новчана помоћ**

Пољопривредно газдинство може остварити право на бесповратну новчану помоћ у максималном износу до 1.500.000,00 динара.

Бесповратна новчана помоћ додељује се једнократно.

Право на доделу бесповратне новчане помоћи, у складу са овим програмом, има пољопривредно газдинство, под условом:

1) да је делимично или потпуно уништена пољопривредна механизација и опрема, која се налази у његовом власништву;

2) да је настала штета непосредна последица пожара у јуну и јулу 2025. године;

3) да је штета пријављена у складу са Законом;

4) да није остварило право на бесповратну помоћ за исту намену од министарства надлежног за послове пољопривреде, других државних органа, јединице локалне самоуправе или од других домаћих или страних донатора.

Доказивање испуњености услова из става 3. тач. 1) и 4) овог одељка врши се достављањем одговарајућих исправа и изјаве која се даје под пуном материјалном и кривичном одговорношћу на Обрасцу 1 – ГПП (изјаву даје грађанин – пољопривредни произвођач), односно на Обрасцу 1 – РПГ (изјаву даје носилац регистрованог пољопривредног газдинства). Обрасци су одштампани уз овај програм и чине његов саставни део.

**4.2. Помоћ у натури**

Пољопривредно газдинство може остварити помоћ у натури, у виду доделе одређених материјалних добара за штету насталу на усевима и засадима на пољопривредном земљишту, односно за губитак грла домаћих животиња, укључујући и кошнице пчела.

Помоћ у натури, у складу са овим програмом, пољопривредно газдинство може добити под условом:

1) да је наступила потпуна или делимична штета на усевима и засадима на пољопривредном земљишту или губитак грла домаћих животиња, у његовом власништву;

2) да је настала штета непосредна последица пожара у јуну и јулу 2025. године;

3) да је штета пријављена у складу са Законом;

4) да није остварило помоћ у новцу или у натури за исту намену од министарства надлежног за послове пољопривреде, других државних органа, јединице локалне самоуправе или од других домаћих или страних донатора.

Доказивање испуњености услова из става 2. тач. 1) и 4) овог одељка врши се достављањем одговарајућих исправа и изјаве која се даје под пуном материјалном и кривичном одговорношћу на Обрасцу 2 – ГПП (изјаву даје грађанин – пољопривредни произвођач), односно на Обрасцу 2 – РПГ (изјаву даје носилац регистрованог пољопривредног газдинства). Обрасци су одштампани уз овај програм и чине његов саставни део.

Помоћ у натури обезбеђује се из донаторских средстава.

Донаторске уговоре са донаторима материјалних добара из става 1. овог одељка у име Владе закључује министарство надлежно за послове пољопривреде. Други органи државне управе могу закључивати донаторске уговоре, с тим што су дужни да уговоре чији је предмет донација материјалних добара из става 1. овог одељка без одлагања доставе Министарству за јавна улагања, односно Радној групи.

1. **Редослед спровођења мера**

Надлежни орган јединице локалне самоуправе доноси решење о додели новчане помоћи, односно помоћи у натури пољопривредном газдинству, на основу предлога Радне групе.

Министарство за јавна улагања, по пријему коначног решења о новчаној помоћи врши исплату примаоцу помоћи на његов текући рачун наведен у коначном решењу.

Министарство надлежно за послове пољопривреде, по пријему коначних решења о помоћи у натури, додељена материјална добра која су предмет донације предаје крајњем примаоцу донације. О примопредаји се сачињава записник.

**6. Органи државне управе надлежни за координацију, односно носиоци спровођења појединих мера и активности**

Носиоци спровођења овог програма су јединице локалне самоуправе из одељка 1. став 2. овог програма, Министарство за јавна улагања, Министарство пољопривреде, шумарства и водопривреде, Министарство финансија, Радна група и Комисија за утврђивање штете од елементарних непогода.

**7. Процена потребних финансијских средстава**

**и извор финансирања**

Средства за спровођење ове уредбе у износу од 80.000.000,00 динара обезбедиће се из буџета Републике Србије у оквиру Раздела 39 — Министарство за јавна улагања, Програм 1511 - Обнова и изградња објеката јавне намене и санирање последица елементарне непогоде, функција 110 Извршни и законодавни органи, финансијски и фискални послови и спољни послови, Програмска активност 0002 - Координација послова након елементарне и друге непогоде, апропријација економска класификација 484 ˗ Накнаде штете за повреде или штету насталу услед елементарних непогода или других природних узрока.

ОБРАЗАЦ 1- ГПП

ИЗЈАВА О ИСПУЊЕНОСТИ УСЛОВА   
ИЗ ОДЕЉКА 4.1. СТАВ 3. тач. 1) и 4) ПРОГРАМА

Ја \_\_\_\_\_\_\_\_\_\_\_\_\_\_\_\_\_\_\_\_\_ (име и презиме), ЈМБГ \_\_\_\_\_\_\_\_\_\_\_\_\_\_из \_\_\_\_\_\_\_\_\_, под пуном материјалном и кривичном одговорношћу, изјављујем да је пољопривредна механизација/опрема:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ уништена у пожару у јуну/јулу 2025. године на територији: \_\_\_\_\_\_\_\_\_\_\_\_\_\_\_\_\_\_\_\_\_ у мом власништву, као и да нисам остварио право на бесповратну помоћ за исту намену од министарства надлежног за послове пољопривреде, других државних органа, јединице локалне самоуправе или од других домаћих или страних донатора.

У \_\_\_\_\_\_\_\_\_\_\_\_\_\_\_\_\_\_\_\_\_\_ име и презиме

Датум: \_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_

(потпис)

ОБРАЗАЦ 1- РПГ

ИЗЈАВА О ИСПУЊЕНОСТИ УСЛОВА   
ИЗ ОДЕЉКА 4.1. СТАВ 3. тач. 1) и 4) ПРОГРАМА

Ја \_\_\_\_\_\_\_\_\_\_\_\_\_\_\_\_\_\_\_\_\_\_\_\_ (име и презиме), ЈМБГ \_\_\_\_\_\_\_\_ из \_\_\_\_\_\_\_\_\_\_\_\_\_, *као законски заступник правног лица / носилац регистрованог пољопривредног газдинства* \_\_\_\_\_\_\_\_\_\_\_\_\_\_\_\_\_\_\_МБ\_\_\_\_\_\_\_\_\_, са седиштем у \_\_\_\_\_\_\_\_\_\_\_\_\_\_\_\_\_\_, под пуном материјалном и кривичном одговорношћу, изјављујем да је пољопривредна механизација/опрема:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ уништена у пожару у јуну/јулу 2025. године на територији: \_\_\_\_\_\_\_\_\_\_\_\_\_\_ у власништву наведеног правног лица / регистрованог пољопривредног газдинства и да то газдинство није остварило право на бесповратну помоћ за исту намену од министарства надлежног за послове пољопривреде, других државних органа, јединице локалне самоуправе или од других домаћих или страних донатора.

У \_\_\_\_\_\_\_\_\_\_\_\_\_\_\_\_\_\_\_\_\_\_ име и презиме

Датум: \_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_

(потпис)

ОБРАЗАЦ 2- ГПП

ИЗЈАВА О ИСПУЊЕНОСТИ УСЛОВА   
ИЗ ОДЕЉКА 4.2. СТАВ 2. тач. 1) и 4) ПРОГРАМА

Ја\_\_\_\_\_\_\_\_\_\_\_\_\_\_\_\_\_\_\_\_(име и презиме), ЈМБГ \_\_\_\_\_\_\_\_\_\_\_\_\_из\_\_\_\_\_\_\_\_\_\_\_\_\_, под пуном материјалном и кривичном одговорношћу изјављујем да су усеви и засади: \_\_\_\_\_\_\_\_\_\_\_/домаће животиње/кошнице пчела: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ уништени у пожару у јуну/јулу 2025. године на територији: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ у мом власништву, као и да нисам остварио помоћ у новцу или у натури за исту намену од министарства надлежног за послове пољопривреде, других државних органа, јединице локалне самоуправе или од других домаћих или страних донатора.

У \_\_\_\_\_\_\_\_\_\_\_\_\_\_\_\_\_\_\_\_\_\_ име и презиме

Датум: \_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_

(потпис)

ОБРАЗАЦ 2- РПГ

ИЗЈАВА О ИСПУЊЕНОСТИ УСЛОВА   
ИЗ ОДЕЉКА 4.2. СТАВ 2. тач. 1) и 4) ПРОГРАМА

Ја\_\_\_\_\_\_\_\_\_\_\_\_\_\_\_\_\_\_\_\_\_\_\_\_(име и презиме), ЈМБГ \_\_\_\_\_\_\_\_\_из \_\_\_\_\_\_\_\_\_\_\_\_\_, *као законски заступник правног лица / носилац регистрованог пољопривредног газдинства* \_\_\_\_\_\_\_\_\_\_\_\_\_\_\_\_\_\_\_МБ\_\_\_\_\_\_\_\_\_, са седиштем у \_\_\_\_\_\_\_\_\_\_\_\_\_\_\_\_\_\_, под пуном материјалном и кривичном одговорношћу изјављујем да су усеви и засади: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_/домаће животиње/кошнице пчела: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ уништени у пожару у јуну/јулу 2025. године на територији: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ у власништву наведеног правног лица / регистрованог пољопривредног газдинства и да то газдинство није остварило помоћ у новцу или у натури за исту намену од министарства надлежног за послове пољопривреде, других државних органа, јединице локалне самоуправе или од других домаћих или страних донатора.

У \_\_\_\_\_\_\_\_\_\_\_\_\_\_\_\_\_\_\_\_\_\_ име и презиме

Датум: \_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_

(потпис)